ถ.มิตรภาพรอยต่อมวกเหล็ก-ปากช่อง รถแน่นเคลื่อนตัวช้า คาดคืนนี้สาหัส
เครดิตภาพ ปากช่องไทม์,ถนนมิตรภาพปริมาณรถเพิ่มขึ้น-ชะลอตัวบางช่วง บริเวณรอยต่อมวกเหล็ก-ปากช่อง เปิดช่องทางพิเศษรองรับ คาดช่วงค่ำรถหนาแน่นมากขึ้น เนื่องจากเป็นวันทำงานวันสุดท้าย,เมื่อช่วงบ่ายวันที่ 30 ธ.ค. มีรายงานสภาพการจราจรบนถนนมิตรภาพ ช่วงจ.นครราชสีมา มุ่งสู่จังหวัดต่างๆ ในภาคอีสาน โดยเริ่มมีปริมาณรถยนต์เพิ่มมากและหนาแน่น โดยเฉพาะบริเวณทางขึ้นเขต อ.มวกเหล็ก จ.สระบุรี ต่อเนื่องไปจนถึงตำบลกลางดง อ.ปากช่อง จ.นครราชสีมา รถยนต์วิ่งชะลอตัวเคลื่อนตัวอย่างช้าๆ,ส่วนถนนมิตรภาพช่วงบายพาสเลี่ยงเมืองนครราชสีมา เริ่มมีปริมาณรถเพิ่มมากขึ้นเช่นกัน เนื่องจากต้องรับปริมาณรถจากถนนสาย 304 กบินทร์บุรี-นครราชสีมา ทำให้รถเคลื่อนตัวได้ช้า อย่างไรก็ตามสภาพการจราจรบนถนนมิตรภาพโดยรวมยังถือว่าคล่องตัว คาดช่วงคืนนี้ปริมาณรถบนถนนมิตรภาพจะหนาแน่นเพิ่มมากขึ้น เนื่องจากเป็นวันทำงานวันสุดท้ายของปีนี้,ขณะที่ นายวิเชียร จันทรโณทัย ผู้ว่าราชการจังหวัดนครราชสีมา พร้อมด้วย พ.ต.อ.สุภากร คำสิงห์นอก รรท.ผู้บังคับการตำรวจภูธรจังหวัดนครราชสีมา ได้ขึ้นเฮลิคอปเตอร์ของหน่วยบินตำรวจเดินทางสำรวจและตรวจสอบสภาพการจราจรบนถนนมิตรภาพตลอดสาย ตั้งแต่เข้าเขต จ.นครราชสีมาในพื้นที่ตำบลกลางดง, ทางเลี่ยงเมืองอำเภอปากช่อง, ตำบลหนองสาหร่าย, ริมอ่างเก็บน้ำลำตะคอง, ตำบลคลองไผ่,  ทางต่างระดับอำเภอสีคิ้ว, อำเภอสูงเนิน, อำเภอเมือง ถนนบายพาสเลี่ยงเมืองนครราชสีมาไปยังอำเภอวังน้ำเขียว-นครราชสีมา ถนนสาย 304 พบว่ารถมีปริมาณมาก ติดขัดช่วงขึ้นเขา ขึ้นเนิน และทางต่างระดับ โดยเฉพาะบริเวณหน้าปั๊มน้ำมันหลายแห่งตลอดสาย,นอกจากนี้ช่วงระหว่าง กม.31 หน้าศูนย์ฝึกกีฬาแห่งชาติ จังหวัดสระบุรี-กม.39 ตำบลกลางดง อ.ปากช่อง จ.นครราชสีมา พบปริมาณรถมากติดขัดสะสมต่อเนื่องเต็มพื้นที่ถนน ระยะทาง 9 กม. จึงสั่งการให้เปิดช่องจราจรพิเศษ พร้อมให้เร่งระบายรถและแก้ไขปัญหาอย่างเร่งด่วน และให้แต่ละพื้นที่รับสถานการณ์ปริมาณรถลอตนี้ในทุกเขตต่อเขต โดยเฉพาะทางต่างระดับสีคิ้ว, ทางต่างระดับสามแยกปักธงชัย เส้นบายพาสนครราชสีมา และบ้านหนองกระดังงา ตำบลจอหอ เพื่อรองรับปริมาณรถยนต์ช่วงเย็นและค่ำของวันนี้ ต่อเนื่องถึงช่วงเช้าและสายของวันที่ 31 ธ.ค. ที่จะเป็นปริมาณรถลอตสุดท้าย ซึ่งคาดว่าจะเข้าสู่ภาวะปกติได้ในช่วงบ่าย เนื่องจากปริมาณรถส่วนใหญ่เดินทางถึงจุดหมายโดยสวัสดิภาพแล้ว.
ถนนมิตรภาพปริมาณรถเพิ่มขึ้น-ชะลอตัวบางช่วง บริเวณรอยต่อมวกเหล็ก-ปากช่อง เปิดช่องทางพิเศษรองรับ คาดช่วงค่ำรถหนาแน่นมากขึ้น เนื่องจากเป็นวันทำงานวันสุดท้าย
ปีใหม่,ปีใหม่2560,เดินทางปีใหม่,จราจรถนนมิตรภาพ,ถนนมิตรภาพรถแน่น